Een verdagte doodgeskiet, drie vas oor sakeroofFoto: Google Earth Een verdagte is doodgeskiet en drie in hegtenis geneem tydens ‘n sakeroof Maandag by ŉ winkel in Tongaat, KwaZulu-Natal. “Polisiebeamptes het omstreeks 10:45 reageer op ŉ sakeroof by Marshalls World of Sport in Tongaat,” het kapt. Thulani Zwane, woordvoerder van die polisie in KwaZulu-Natal, gesê. “Die deur na die winkel was gesluit en die verdagtes, slagoffers en klante was binne die winkel.” Zwane sê die klante het op die vloer gelê en vier verdagtes, waarvan twee gewapen was, het by die klante gestaan. Hulle het op die polisiebeamptes losgebrand en een van die polisiebeamptes, in sy 20’s, is getref. “Die polisie het teruggeskiet en een van die verdagtes is noodlottig gewond. Drie verdagtes is in hegtenis geneem,” het hy gesê. Die polisie het beslag gelê op twee pistole, die kontant en selfone wat van die klante en Marshalls gesteel is. Die vuurwapens sal vir ballistiese toetse gestuur word om te bepaal of dit in enige ander misdade gebruik is. “Die verdagtes, tussen 23 en 31 jaar oud, sal binnekort in die hof verskyn op aanklag van sakeroof, poging tot moord, onwettige besit van vuurwapens en ammunisie en aanranding,” het Zwane bygevoeg.